১০০ ঘণ্টা বন্ধ থাকবে লোকাল ট্রেন

কলকাতা: শিয়ালদহ-ডানকুনি (Sealdah-Dankuni) শাখায় ১০০ ঘণ্টা বন্ধ থাকবে ট্রেন চলাচল। আগামী ২৩ জানুয়ারি থেকে ২৬ জানুয়ারি পর্যন্ত রেলের পরিকাঠামোগত কয়েকটি বদল আনার কারণে বন্ধ রাখা হবে বলে জানিয়েছে পূর্ব রেল কর্তৃপক্ষ।

পূর্বরেল সূত্রে খবর, আগামী ২৭ জানুয়ারি ভোর চারটে থেকে ট্রেন চলাচল স্বাভাবিক হবে। শিয়ালদহ ডানকুনি শাখার অন্তর্গত বালিঘাট এবং বালি হল্টে রেলের ওভারব্রিজে ১০০ বছরেরও পুরনো রেলের স্টিল গার্ডার পরিবর্তন করে আরসিসি বক্স দেওয়া হবে। যাত্রী নিরাপত্তা এবং ট্রেনের গতি বৃদ্ধিতে বহু বছরের পুরনো এই স্টিল গার্ডার পরিবর্তনের প্রয়োজন প্রয়োজন হয়ে পড়েছিল বলেই এই সিদ্ধান্ত।

আরও পড়ুন: প্রসূতির পরিবারকে দিয়ে মুচলেকা, উঠে এল চাঞ্চল্যকর তথ্য

আরও জানা গিয়েছে, স্টিল গার্ডার ব্রিজ পরিবর্তন করে আধুনিক বালাস্ট ট্রাক বসানো হবে। শিয়ালদহ ডানকুনি শাখার ২২০ মিটার অংশে এই আধুনিকীকরণের কাজ চলবে বলে জানিয়েছে পূর্ব রেল কর্তৃপক্ষ। যার জেরে শিয়ালদহ ডানকুনি শাখায় ২০ জোড়া লোকাল ট্রেন বাতিল থাকবে। ৬ জোড়া এক্সপ্রেস ট্রেন বাতিল থাকছে। ওই চারদিন শিয়ালদা পুরী দুরন্ত এক্সপ্রেস শিয়ালদার পরিবর্তে হাওড়া থেকে ছাড়বে।১৬ জোড়া এক্সপ্রেস ট্রেনকে দমদম থেকে নৈহাটি ঘুরিয়ে দেওয়া হবে। মেল ও এক্সপ্রেস নৈহাটি থেকে ঘুরিয়ে দেওয়া হবে।